# MHD, Starý most a PKO!

[Nový Čas 21/02/2015]

Autor: šve

Strana: 10b

Zaradenie: BRATISLAVA

MHD, Starý most a PKO!

Text:

Najväčšie finančné strašiaky mestského rozpočtu

Autor - šve Foto: anc

BRATISLAVA - Ivo, máš čo robiť! Okrem rozpočtového provizória našiel nový primátor metropoly Slovenska po svojom predchodcovi nedopracovaný návrh rozpočtu. Ten zahŕňal deficit 22 miliónov eur. Budúci týždeň má Nesrovnal v pláne predložiť poslancom mestského zastupiteľstva návrh vyrovnaného rozpočtu s nulovým deficitom. Aj keby sa prvému mužovi mesta podarilo dosiahnuť vyrovnaný rozpočet, ideálnu situáciu ohrozujú niektoré projekty. Čoho sa primátor najviac bojí?

Opasky si utiahnu najmä námestníci či poslanci a prvý muž mesta chce ušetriť aj na chode úradu a marketingu. To všetko však predstavuje asi iba pol milióna, preto na magistráte momentálne prebiehajú rozsiahle revízie zmlúv, ktoré by mali ušetriť ďalšie peniaze. Nesrovnal naopak nechce škrtiť výdavky na čistotu či zeleň. Okrem konsolidácie rozpočtu čelí Nesrovnal aj ďalšej výzve, a to znížiť dlh mesta. Ten sa pohybuje vo výške 212 miliónov eur, aj keď bývalý primátor Ftáčnik proklamoval len 170 miliónov. ,,Do dlhu však môj predchodca nezapočítal dlhy mestských podnikov a organizácií," dodal Nesrovnal.

Rozpočet na rok 2015 Na čom chce ušetriť?

- marketing mesta chod úradu

- Bratislava Tourist Board

- platy námestníkov

- odmeny poslancov

- revízie zmlúv s dodávateľmi by mali ušetriť ďalšie peniaze

Do čoho plánuje investovať?

- 3-krát viac než vlani - mestský mobiliár (lavičky a odpadkové koše)

- o 90 000 eur viac než vlani - údržba zelene, čistenie ulíc a parkov

- 100 000 eur - čistenie grafitov

- 245 000 eur - cyklotrasy

Električková trať v Dúbravke

Mesto musí riešiť pokutu od Bratislavského samosprávneho kraja ako špecializovaného stavebného úradu. Ide o sumu 82 000 eur. Električky jazdili v Dúbravke viac ako mesiac načierno. Skúšobnú prevádzku trate BSK povolil od polovice decembra, no električky jazdili už od 18. novembra. Magistrát sa proti pokute odvolal.

Starý most

Ak ho nedokončia do konca roka 2015, bude musieť mesto doplatiť za práce uskutočnené v ďalšom roku. Aj keď termín stihnú, projekt bude predražený pre viaceré zmeny vyšší počet pracovníkov a investície do kamier. Most má stáť asi 70 miliónov eur. Až 85 % hradí EÚ, 10 % štát a 5 % mesto.

Modernizácia MHD

Obstarávanie dopravných prostriedkov dopravným podnikom je financované z eurofondov a mesto má vytvorenú spoluúčasť. Je to približne 15 % a podľa slov primátora dusí mesto v jeho normálnej činnosti. Autobusy a električky musí mesto totiž splácať.

PKO

Firma Henbury, ktorá kúpila pozemky pod PKO, môže vymáhať škody. Mesto s firmou má súdne spory pre budovu PKO, ktorú developéri nemohli zbúrať. Výška pokuty nie je jasná, naposledy si Henbury pýtala 4,5 milióna eur.

Foto:

Ivo Nesrovnal

<<>>